Бадай пра кожны беларускі горад можна сказаць, што ён мае насычаную гісторыю, у якой шмат драматычных, а часам і трагічных старонак. Гэта акалічнасць абумоўлена нашым геапалітычным становішчам у цэнтры кантынента, на скрыжаванні Захаду і Усходу Еўропы. Калі-нікалі Беларусь выконвае ролю культурнага маста, але даволі часта яна з’яўлялася прасторай, дзе, паводле слоў паэта, “схадзіліся плямёны спрэчкі сілаю канчаць”. У нашай нацыянальна-гістарычнай міфалогіі Брэсту якраз і адводзіцца роля вартавога заходніх межаў. У гэтым сэнсе гораду пасаваў бы рэкламны слоган Інстытута пагранічнай службы РБ — “Мы — першыя, за намі — Радзіма”. Не дзіва, што самымі папулярнымі выявамі ў прапанаваных на конкурс праектах лагатыпа былі агульнавядомыя сімвалы Брэсцкай крэпасці — сілуэт Холмскай брамы і ўваход у мемарыял у выглядзе пяцікутнай зоркі. Далей ідзе будынак вакзала, які мае выразны сілуэт і ў вачах гасцей, што перасякаюць мяжу ў Брэсце, можа сімвалізаваць не толькі горад, але і ўсю краіну. Брэстчане па праве ганарацца гэтым шэдэўрам сталінскага ампіру. Ёсць прапановы лічыць сімвалам, адпаведным маштабу тысячагоддзя, некаторыя атрыбуты найноўшага вулічнага дэкору.